# Jóna Dávid

# *Üzenetet kaptam*

**Baranyi Ferenc Tótágas kötetéhez**

A köpenynek a visszája, ó már megint a színe látszik,

ahogy épp egy másik zenekar burjánzik,

a napraforgó ilyen, mint az ember,

a gyűlölettel tartható fenn a kétpártrendszer.

*„Haragot hóhér vérpadon nem érez*”\*

nem fűzi mélybarátság a kenderkötélhez,

ő csak pont a mondat végén,

amit messziről is látni, az a füst, s a hajókémény.

A tenger-messze gyönyörű élmény,

az a *„tiszta versbeszéd”*,

közelre nem lát, botorkál is ettől,

de látja a dolgok igazán fontos lényegét.

Miközben a tapshoz kész a megírt rigmus,

megnyugtató ez a hideg profizmus,

ma kommunikációs szakembereknek hívják,

még a hamis ígéretek hamisságát is meghamisítják.

Mi a tisztességét óvnánk a versnek,

de ömlenek ránk a megszégyenített szavak,

ki tiltaná meg, hogy kétszáz szónak habján

nyilvánosan ők is álmodozzanak.

Aztán itt a szilencium, az öncenzúra,

az üresség, a fájdalmas csend,

kik szó nélkül hagynak mindent,

például a jóvátehetetlent.

…

És itt vagy Te Pietro!

A veszteglő vagonból csendre intesz, üzensz,

*emberhez méltó gondokat* adsz örökül,

mintha Homéroszt olvasnám, eredetiben görögül.

Mit tegyek a Pokol kapujában?

A túlélés tűzálló fehér ruhája

itt nem ér sokat!

Néhány igaz szóval nem tudjuk felitatni az aljasságokat!

Pietro, a világunk van, és nem létezik!

Ha nem olvasnak, akkor elsötétedik,

vagy éppen kifakul,

és eltűnünk a tejútrendszer mélyén örökre,

megváltoztathatatlanul.

Ez a sorsunk, mi más?

Várj!

A Pokolban elkezdődött a kapunyitás…

\* Baranyi Ferenc *Dante a tizedik körben* című versének egy mondata.